**Csongrád Városi Önkormányzat Polgármesterének**

**20/2020. (IV. 24.) rendelete**

**a Csongrád városban működő Piroska János téri piac látogatásának eltérő szabályairól**

Csongrád Városi Önkormányzat Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés alapján, a Képviselő-testületnek az Alaptörvény 32. cikk (1) bekezdés a) pontjában meghatározott feladatkörében eljárva, a kijárási korlátozás meghosszabbításáról szóló 95/2020. (IV. 9.)Korm. rendelet 2.§-ában kapott felhatalmazása alapján a következőket rendeli el:

**1. Általános rendelkezések**

**1.§** (1) A Csongrád városban működő Piroska János téri piacot (a továbbiakban: piac) saját és családja egészsége érdekében a 65. életévét betöltött személy 8.30 óra és 10.00 óra közötti időben látogathatja.

(2) A piacon 8.30 órától 10.00 óráig az ott foglalkoztatottak kivételével kizárólag az (1) bekezdés szerinti személy tartózkodhat.

(3) A piacon a járványveszély enyhítésének érdekében kötelező az orr- és szájnyílást egyaránt takaró védőfelszerelés (maszk) viselése.

(4) A (3) bekezdésben foglaltakon túl a piac területén a kereskedelmi tevékenységet folytatóknak a gumikesztyű használata kötelező.

**2. Záró rendelkezés**

**2.§** (1) Ez a rendelet 2020. április 25. napján lép hatályba.

Bedő Tamás polgármester

**Záradék:**

A rendelet kihirdetésének napja 2020. április 24., 10:30 óra.

Dr. Juhász László

jegyző

**INDOKOLÁS**

Csongrád Városi Önkormányzat Polgármesterének **a Csongrád városban működő Piroska János téri piac látogatásának eltérő szabályairól** szóló 20/2020. (IV. 24.) rendeletéhez

A jogszabály megalkotásának célja a járványveszély miatt a piacon a vásárlók egyenletesebb eloszlása és a településen a vásárlási szokásokhoz igazodó szabályozás bevezetése.

**HATÁSVIZSGÁLAT**

Csongrád Városi Önkormányzat Polgármesterének **a Csongrád városban működő Piroska János téri piac látogatásának eltérő szabályairól** szóló 20/2020. (IV. 24.) rendeletéhez

A 2011. január 1-jétől hatályos, a jogalkotásról szóló 2010. évi CXXX. törvény (a továbbiakban: Jat.) 17. §-a szerint:

**17. §** (1) A **jogszabály előkészítője –** a jogszabály feltételezett hatásaihoz igazodó részletességű **– előzetes hatásvizsgálat elvégzésével felméri a szabályozás várható következményeit**. Az előzetes hatásvizsgálat eredményéről ... önkormányzati rendelet esetén a helyi önkormányzat képviselő-testületét tájékoztatni kell. [...]

**(2) A hatásvizsgálat során vizsgálni kell**

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket”.

A **Csongrád városban működő Piroska János téri piac látogatásának eltérő szabályairól** szóló 20/2020. (IV. 24.) rendeletben foglaltak várható hatásai – a Jat. 17. § (2) bekezdésében foglalt elvárások tükrében – az alábbiak szerint összegezhetők:

**a) A tervezett jogszabály valamennyi jelentősnek ítélt hatása**

**aa) A jogszabály társadalmi, gazdasági, költségvetési hatásai**

A járványveszély miatt a piacon a vásárlók egyenletesebb eloszlása és a településen a vásárlási szokásokhoz igazodó szabályozás bevezetése.

**ab) A jogszabály környezeti és egészségi következményei**

Az eltérő idősáv bevezetése a város lakosainak egészsége védelme érdekében szükséges.

**ac) A jogszabály adminisztratív terheket befolyásoló hatásai**

A rendelet adminisztratív többlet terheket nem keletkeztet.

**b) A jogszabály megalkotásának szükségessége, a jogalkotás elmaradásának várható következményei**

Járványügyi szempontok alapján a szabályozás a kijárási korlátozás eredményességéhez járul hozzá.

**c) A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet alkalmazása a jelenlegihez képest többlet személyi, szervezeti, tárgyi és pénzügyi feltételt nem igényel.